b'\n_START_ARTICLE_\nIon C. Pena\n_START_SECTION_\nStudii\n_START_PARAGRAPH_\nA urmat cursurile \xc8\x98colii primare de b\xc7\x8eie\xc8\x9bi \xe2\x80\x9eVasile Alecsandri\xe2\x80\x9d, \xc3\xaen satul natal. A continuat cu \xc8\x98coala de Comer\xc8\x9b Elementar din Ro\xc8\x99iorii de Vede \xc8\x99i, ulterior, cu \xc8\x98coala de Comer\xc8\x9b Superior din Turnu M\xc4\x83gurele, care \xc3\xaen acea perioad\xc4\x83 era re\xc8\x99edin\xc8\x9ba de jude\xc8\x9b. \xc3\x8en aceste \xc8\x99coli i-a avut printre colegi pe viitorul publicist \xc8\x99i primar Nicolae St\xc4\x83nescu - Udrea (1909 \xe2\x80\x93 1983) din Ro\xc8\x99iorii de Vede \xc8\x99i pe viitorul pedagog, poet \xc8\x99i prefect al jude\xc8\x9bului Teleorman \xe2\x80\x93 Florian Cre\xc8\x9beanu (1908 \xe2\x80\x93 1972) din Turnu M\xc4\x83gurele.\n_START_SECTION_\nPublicistic\xc4\x83\n_START_PARAGRAPH_\nDebuteaz\xc4\x83 \xc3\xaen 15 aprilie 1932 \xc3\xaen "Revista - SO4H2", din Turnu M\xc4\x83gurele, cu poezia "Alpinism", scris\xc4\x83 \xc3\xaen 1928. Tot \xc3\xaen acest an traduce \xc8\x99i public\xc4\x83, \xc3\xaempreun\xc4\x83 cu \xc8\x98tefan Baljalarschi, "Poemele mele" a lui Serghei Esenin. _NEWLINE_De t\xc3\xa2n\xc4\x83r, Ion C. Pena \xc8\x99i-a creat multe adversit\xc4\x83\xc8\x9bi public\xc3\xa2nd \xc3\xaen Revista "SO4H2"(Acid sulfuric) texte prin care se delimita de \xe2\x80\x9eexclusivismul rasei \xc8\x99i culturii germane\xe2\x80\x9d, \xc3\xaen care-l combate pe Oswald Spengler, filosof idealist, reprezentant al antiintelectualismului \xc8\x99i istoric german, un critic fervent al latinit\xc4\x83\xc8\x9bii._NEWLINE_Dialogurile sale epigramistice merg p\xc3\xa2n\xc4\x83 la caricaturizarea celor mai \xc3\xaenalte v\xc3\xa2rfuri ale societ\xc4\x83\xc8\x9bii literare sau politice: A. C. Cuza, Ion Pillat, Radu D. Rosetti, Al. O. Teodoreanu, Nicolae Iorga, N. Crevedia (\xe2\x80\x9cEugen Barbu e fiul lui Nicolae Crevedia\xe2\x80\x9d), Octav Dessila, Al. Macedonschi, Aurel  Chirescu, Emanoil Bucu\xc8\x9ba, Gr. Trancu-Ia\xc8\x99i, Al. T. Stamatiad, Ion Minulescu, M. Ar. Dan, Tudor M\xc4\x83inescu, A. C. Calotescu-Neicu, Al. Cazaban, Tudor Arghezi, Mircea Pavelescu, I.Gr.Perie\xc8\x9beanu, Ion Vinea, Iancu Brezeanu, Damian St\xc4\x83noiu, N. Davidescu, Florin Iord\xc4\x83chescu, Victor Eftimiu, G. Top\xc3\xa2rceanu, Miguel de Cervantes Saavedra, G. Bogdan Duic\xc4\x83, Cincinat Pavelescu, Pon\xc8\x9biu Pilat, Socrate, Hamlet \xc8\x99i al\xc8\x9bii. \xc3\x8en 1939, deja Ion Pena publica poezii \xc3\xaen controversata revist\xc4\x83 "Prepoem", care dup\xc4\x83 septembrie 1940 este considerat\xc4\x83 de orientare legionar\xc4\x83. Pena n-a avut nicio colaborare cu "Prepoem" pe timpul sederii legionarilor la putere pan\xc4\x83 la 14 februarie 1941, c\xc3\xa2nd Statul Na\xc8\x9bional-Legionar a fost abrogat \xc3\xaen mod oficial, instaur\xc3\xa2ndu-se dictatura militar\xc4\x83 a generalului Ion Antonescu . Mai mult, in singurul volum care i-a ap\xc4\x83rut in 1939, "Furcile caudine", este inclus\xc4\x83 si o epigram\xc4\x83 in care-l ia peste picior pe A.C. Cuza, mentorul \xc8\x99i principalul sus\xc8\x9bin\xc4\x83tor al lui Corneliu Zelea Codreanu: Lui A. C. Cuza// Din tinere\xc8\x9be n\xe2\x80\x99a mai dat/O epigram\xc4\x83 \xe2\x80\x93 \xc8\x99i-i p\xc4\x83cat\xc2\xa0!/ Misterul\xc2\xa0? Muza i-a fugit/ Ca nu cumva p\xc3\xaen\xe2\x80\x99 la sf\xc3\xaer\xc8\x99it,/ Uz\xc3\xaend de abila-i suveic\xc4\x83 / S-o scoat\xc4\x83 \xc8\x99i pe ea evreic\xc4\x83._NEWLINE_Anti-bol\xc8\x99evic convins, scria \xc3\xaenainte de venirea trupelor sovietice \xc3\xaen Revista "P\xc4\x83cal\xc4\x83" al carei motto era: \xe2\x80\x9eIar c\xc3\xa2nd la Patria Rom\xc3\xa2n\xc4\x83/ R\xc3\xa2vne\xc8\x99te hidra bol\xc8\x99evic\xc4\x83/ Nes\xc4\x83\xc8\x9bioas\xc4\x83 \xc8\x99i p\xc4\x83g\xc3\xa2n\xc4\x83,/ Ia \xc8\x99i o arm\xc4\x83, c\xc4\x83 nu stric\xc4\x83!."_NEWLINE_La \xc3\xaenceputul anilor \'40, poetul Pena publica frecvent \xc3\xaen "Universul Literar". Este de notorietate faptul c\xc4\x83 Palatul Universul, de pe strada Brezoianu, a fost centrul presei interbelice, "Universul Literar" fiind suplimentul celui mai popular \xc8\x99i influent ziar din perioada interbelic\xc4\x83, "Ziarul Universul". \xc3\x8en 7 martie 1942, redactorul \xc8\x98tefan Baciu (1918 - 1993) \xc3\xael numea pe Pena - "Un poet plin, de un talent robust, original \xc8\x99i format, care face o figur\xc4\x83 cu totul aparte \xc3\xaen corul celorlal\xc8\x9bi", \xe2\x80\x9east\xc4\x83zi Ion Pena vine \xc3\xaentre noi cu o lir\xc4\x83 cu totul \xc3\xaennoit\xc4\x83, a\xc8\x99ez\xc3\xa2ndu-se dintr\xe2\x80\x99odat\xc4\x83 pe primul plan al poeziei tinere ... versurile lui trebuiesc citite cu toat\xc4\x83 aten\xc8\x9bia. \xc3\x8en miezul lor se sbate un poet de ras\xc4\x83 care semneaz\xc4\x83 simplu \xc8\x99i deslu\xc8\x99it: Ion Pena. Celelalte poezii, toate, una mai \xc3\xaentreag\xc4\x83 dec\xc3\xa2t cealalt\xc4\x83. \xe2\x80\x9eIat\xc4\x83 un poet!\xe2\x80\x9d, am exclamat c\xc4\x83tre camarazii mei dup\xc4\x83 ce ispr\xc4\x83visem lectura lor. \xc8\x98i nu m\xc4\x83 \xc3\xaen\xc8\x99elasem deloc: Ion Pena, acest nou poet, i-a cucerit \xc8\x99i pe ei, prin simpla lectur\xc4\x83, f\xc4\x83r\xc4\x83 reveren\xc8\x9be \xc8\x99i f\xc4\x83r\xc4\x83 salamalecuri. Aceasta este pecetea talentului.\xe2\x80\x9d \xc3\x8en "Universul Literar" au mai debutat, in acea perioad\xc4\x83, \xc8\x98tefan Augustin Doina\xc8\x99, Leonida Secre\xc8\x9beanu \xc8\x99i Ion Caraion. \xc3\x8en cartea sa de memorialistic\xc4\x83, "Praful de pe tob\xc4\x83. Memorii 1918-1946", scris\xc4\x83 \xc3\xaen 1980 la Honolulu, \xc8\x98tefan Baciu i\xc8\x99i amintea de Pena, ne\xc8\x99tiind c\xc4\x83 acesta decedase \xc3\xaenc\xc4\x83 din 1944.\n_START_SECTION_\nUn scriitor \xe2\x80\x9efantazian\xe2\x80\x9c\n_START_PARAGRAPH_\nAst\xc4\x83zi, noi putem s\xc4\x83 judec\xc4\x83m firul epic din povestirea utopic\xc4\x83 \xc3\xaen dou\xc4\x83 p\xc4\x83r\xc8\x9bi, "Moneda fantazienilor", scris\xc4\x83 la Sichevi\xc8\x9ba, jude\xc8\x9bul Cara\xc8\x99 Severin \xc3\xaen 1937 - 1938 \xc3\xaen care Pena merge cu anticipa\xc8\x9bia p\xc3\xa2n\xc7\x8e \xc3\xaen 1 ianuarie 2000. Prima parte a fost publicat\xc7\x8e \xc3\xaen ziarul \xe2\x80\x9eDrum\xe2\x80\x9d in anul 1937, num\xc4\x83rul de Cr\xc4\x83ciun, iar partea a doua, singurul manuscris, \xc3\xaen dactilogram\xc4\x83, r\xc4\x83mas la fratele Petre C. Pena, a ajuns la nepotul lor, Marin Scarlat, care l-a dat spre publicare. \xc3\x8en povestire, previziunile autorului au mari analogii cu colectivizarea \xc8\x99i cooperativizarea (coop-uri, gradini\xc8\x9be, ..), dovedindu-se un bun analist social de anticipa\xc8\x9bie. Prozatorul Constantin Stan (1951 - 2011), \xc3\xaen "Ziarul de Duminic\xc4\x83", din 28 septembrie 2001, \xc3\xaen articolul "Un caz ciudat", vorbe\xc8\x99te despre faptul c\xc4\x83 Pena, prin povestirea sa il devanseaz\xc4\x83 pe Orwell. \xc3\x8en volumule sale \xe2\x80\x9eFotografii la periscop\xe2\x80\x9d \xc8\x99i \xe2\x80\x9eSecven\xc8\x9be de istorie literar\xc4\x83 - opera omnia - publicistic\xc4\x83 \xc8\x99i eseu contemporan\xe2\x80\x9d, care cuprind studii \xc8\x99i articole despre Radu Gr\xc4\x83m\xc4\x83ticul, Grigore Gellianu, \xc8\x98t. O. Iosif, Gala Galaction, Ion Pena, Constantin Noica, Marin Preda \xc8\x99i Mircea Scarlat, Stan V. Cristea \xc3\xael nume\xc8\x99te pe Pena: Un scriitor \xe2\x80\x9efantazian\xe2\x80\x9d nedrept\xc7\x8e\xc8\x9bit . Profesorul, ziaristul \xc8\x99i prozatorul Victor Marin Basarab afirma \xc3\xaen 2001: \xe2\x80\x9eMoneda fantazienilor\xe2\x80\x9d ar trebui pus\xc7\x8e \xc3\xaen circula\xc8\x9bie \xc8\x99i a\xc8\x99ezat\xc7\x8e \xc3\xaentr-o exact\xc7\x8e compara\xc8\x9bie cu proza urmuzian\xc7\x8e, \xc3\xaentr-o corect\xc7\x8e \xc3\xaen\xc8\x9belegere a vizionarismului sud-est european \xc8\x99i, de ce nu, la baza teatrului absurdului ionescian. Acum, \xc3\xaen 2014, citind \xc8\x99i cump\xc7\x8enind, putem afirma c\xc4\x83 el a fost un vizionar.\n_START_SECTION_\nActivitate profesional-social\xc4\x83\n_START_PARAGRAPH_\nProfesional, ca finan\xc8\x9bist (perceptor), a func\xc8\x9bionat timp de 4 ani \xc8\x99i 10 luni \xc3\xaen Sichevi\xc8\x9ba - jude\xc8\x9bul Cara\xc8\x99 Severin (1936 - 16 iulie 1941), ca delegat de agen\xc8\x9bie. Aici \xc3\xaenfiin\xc8\x9beaz\xc4\x83 C\xc4\x83minul cultural - "Lumina", cu sediul \xc3\xaen incinta Prim\xc4\x83riei, doneaz\xc7\x8e c\xc7\x8er\xc8\x9bi bibliotecii \xc8\x99i \xc3\xaempreun\xc7\x8e cu s\xc7\x8etenii procur\xc7\x8e un aparat de proiec\xc8\x9bie._NEWLINE_Apoi, la Domne\xc8\x99ti - Muscel, actualmente \xc3\xaen Arge\xc8\x99, Pena lucreaz\xc4\x83 ca agent administrativ. Aici \xc3\xaenfiin\xc8\x9beaz\xc4\x83, \xc3\xaen 1941, "Biblioteca modern\xc4\x83" prin care caut\xc4\x83 s\xc4\x83 satisfac\xc4\x83 cerin\xc8\x9bele de lectur\xc4\x83 ale localnicilor, \xc3\xaen special intelectualii comunei, precum \xc8\x99i tineretul \xc8\x99colar. El este sprijinit de tineretul grupat \xc3\xaen jurul normali\xc8\x99tilor Luca Ionescu \xc8\x99i N. Ionescu. \xc3\x8en Domne\xc8\x99ti se \xc3\xaemprietene\xc8\x99te cu Gheorghe \xc8\x98u\xc8\x9ba, care-l \xc8\x99i g\xc4\x83zduie\xc8\x99te p\xc3\xa2n\xc4\x83 la plecarea pe front. Acesta era pre\xc8\x99edintele Partidului Na\xc8\x9bional \xc8\x9a\xc4\x83r\xc4\x83nesc, mare industria\xc8\x99 \xc8\x99i comerciant, unchiul Elisabetei Rizea din Nuc\xc8\x99oara, Arge\xc8\x99, participant\xc4\x83 activ\xc4\x83 la Rezisten\xc8\x9ba anticomunist\xc4\x83 din Mun\xc8\x9bii F\xc4\x83g\xc4\x83ra\xc8\x99, "Haiducii Muscelului". \xc3\x8en fapt, Gheorghe \xc8\x98u\xc8\x9ba era fratele avocatului Nicolae \xc8\x98u\xc8\x9ba, \xc8\x99eful de cabinet al vicepre\xc8\x99edintelui PN\xc8\x9a, Ion Mihalache \xc8\x99i deputat de Muscel \xc3\xaen Camera Deputa\xc8\x9bilor._NEWLINE_Fiind mobilizat din Domne\xc8\x99ti, pe frontul celui de-al Doilea Razboi Mondial, Pena moare de t\xc3\xa2n\xc4\x83r pe 29 iulie 1944, la numai 33 de ani, fiind \xc3\xaenmorm\xc3\xa2ntat \xc3\xaen Cimitirul Eroilor din Alba Iulia. Via\xc8\x9ba lui s-a consumat sub zodia tragicului, el conduc\xc7\x8endu-\xc8\x99i pe ultimul drum patru din cei \xc8\x99ase fra\xc8\x9bi: Lina, F\xc7\x8enica, Nicu \xc8\x99i Costache. Ion C Pena n-a fost c\xc4\x83s\xc4\x83torit \xc8\x99i n-a avut copii. Este al cincelea copil pe care p\xc4\x83rin\xc8\x9bii, Firic\xc4\x83 \xc8\x99i Lisandra Pena, aveau s\xc4\x83-l \xc3\xaenmorm\xc3\xa2nteze \xc3\xaen timpul vie\xc8\x9bii._NEWLINE_A fost sus\xc8\x9bin\xc4\x83tor al Partidului Na\xc8\x9bional \xc8\x9a\xc4\x83r\xc4\x83nesc, de aici \xc8\x99i prietenia lui cu Gheorghe \xc8\x98u\xc8\x9ba, pre\xc8\x99edintele PN\xc8\x9a din Domne\xc8\x99ti. Orient\xc4\x83rile amintite aici i-au adus \xe2\x80\x93 \xc3\xaen perioada 1945-1989 - represaliile sistemului care l-a \xc3\xaenscris \xc3\xaen \xe2\x80\x9eFondul special \xe2\x80\x93 interzisi (S)\xe2\x80\x9d._NEWLINE_\xc8\x98i totu\xc8\x99i, straniu, \xc3\xaen 1993 \xc3\xael g\xc4\x83sim men\xc8\x9bionat \xc3\xaen \xe2\x80\x9eBibliografia operelor autorilor legionari\xe2\x80\x9d, de Nicolae Ni\xc8\x9b\xc4\x83, ap\xc4\x83rut\xc4\x83 \xc3\xaen editura \xe2\x80\x9eLibertatea\xe2\x80\x9d din Jacksonville \xe2\x80\x93 SUA, al\xc4\x83turi de Emil Cioran, Petre \xc8\x9au\xc8\x9bea, Constantin Noica, Mircea Eliade, Nae Ionescu, Radu Gyr \xc8\x99i al\xc8\x9bii. Scriitorul apare pe pagina 204 cu consemnarea: \xe2\x80\x9ePena C.I. \xe2\x80\x93 poet. Colaborator la revista \xe2\x80\x9eDrum\xe2\x80\x9d, ap\xc4\x83rut\xc4\x83 \xc3\xaen ora\xc8\x99ul Ro\xc8\x99iorii de Vede\xe2\x80\x9d, f\xc4\x83r\xc4\x83 alte detalii precum la al\xc8\x9bii, la care se specific\xc4\x83 \xc3\xaen mod expres c\xc4\x83 \xe2\x80\x9eau publicat numeroase lucr\xc4\x83ri de specialitate \xc8\x99i au colaborat asiduu la revistele \xc8\x99i ziarele legionare din \xc8\x9bar\xc4\x83\xe2\x80\x9d, preciz\xc3\xa2ndu-li-se \xc8\x99i opera.  \xe2\x80\x9eNu avea predilec\xc8\x9bie pentru cultul legionar\xe2\x80\x9d, afirma Luca I Ionescu din Domne\xc8\x99ti \xe2\x80\x93 Arge\xc8\x99, cel ce \xc3\xaentre 1941 \xe2\x80\x93 1944 s-a cunoscut cu poetul (afirma\xc8\x9bie f\xc4\x83cut\xc4\x83 \xc3\xaen emisiunea de evocare a lui Pena la postul de radio \xe2\x80\x9eImpact 94,4 FM\xe2\x80\x9d din Ro\xc8\x99iorii de Vede, \xc3\xaen 24 august 2001, \xc3\xaen ajunul \xc3\xaemplinirii a 90 de ani de la na\xc8\x99terea scriitorului). _NEWLINE_Istoricul C\xc4\x83t\xc4\x83lin Bor\xc8\x9bun de la Muzeul Jude\xc8\x9bean Teleorman, autor al lucr\xc7\x8erii \xe2\x80\x9eMi\xc8\x99carea legionar\xc4\x83 din jude\xc8\x9bul Teleorman", ap\xc7\x8erut\xc7\x8e \xc3\xaen 2011, la Editura Renaissance din Bucure\xc8\x99ti, a afirmat c\xc4\x83 \xc3\xaen document\xc4\x83rile sale nu a gasit nicio referire la numele de Ion Pena. Acestei opinii \xc3\xaei subscriu istoricii \xc8\x99i publici\xc8\x99tii Cristian Sandache \xc8\x99i Corneliu Ciucanu, care sunt autorii mai multor c\xc4\x83r\xc8\x9bi despre fenomenul legionar. _NEWLINE_Din cererea pe care Pena o trimite Ministrului Finan\xc8\x9belor,  \xc3\xaen calitate de agent administrativ cl. II \xc3\xaen com. Domne\xc8\x99ti, jud. Muscel, afl\xc7\x8em c\xc7\x8e el a venit \xc3\xaen localitate \xc3\xaen prim\xc7\x8evara lui 1941.'